Birthe Rønn Hornbech (V), 2003-05-06:
Jeg skal indlede med at henvise til det, som integrationsministeren har sagt, og som vi i Venstre kan støtte.
Overskriften er bl.a. en styrket indsats mod tvangsægteskaber.
Det giver mig anledning til på Venstres vegne at slå helt fast, at vi er imod tvangsægteskaber.
Uanset om det er en vane, en kultur, som man har nogle steder, er vi stærkt imod, og det er da også allerede kriminaliseret som ulovlig tvang efter straffelovens § 260.
Det kan godt være lidt svært at se en helhed i de forslag, vi skal drøfte i dag, for vi mener faktisk, at ændringerne i udlændingeloven, herunder alderskravet, som fru Elsebeth Gerner Nielsen er så meget imod, netop er med til at vanskeliggøre tvangsægteskaber og navnlig arrangerede ægteskaber.
Det var faktisk derfor, vi satte alderskravet op.
Derfor er det altså lidt mærkværdigt, at man på den ene side i dette forslag taler om, at alderskravet skal ned; man har kærestevisum i et andet forslag og siger, man vil gøre en indsats mod tvangsægteskaber.
Der er helt oplagt en sammenhæng, at jo ældre man bliver, jo mere styrke har man til at handle selvstændigt.
Det samme gælder hele den integrationsindsats, der nu er i gang, efter at denne regering er tiltrådt.
Den er selvfølgelig med til at styrke de unge udlændinge til selv at træffe deres valg.
Så er der et forslag om noget, der hedder en karantæneperiode.
Det er jo egentlig et lidt særpræget forslag, at man, hvis man bliver dømt, så i en årrække ikke skulle kunne gifte sig. Det må vist være i strid med en lang række konventioner sådan at fratage den ret, fordi man er voldelig.
Vi er meget enige i, at der skal gøres en indsats over for de voldelige mænd, men den form for rettighedsfratagelse stemmer ikke med almindelige konventioner og grundlovssikrede rettigheder, og den stemmer da heller ikke med det, som radikal politik plejer at stå for.
Jeg vil i den forbindelse gerne spørge fru Elsebeth Gerner Nielsen: Hvad så med spørgsmålet om at være dømt i de andre relationer, dér, hvor kvinderne kan få særlig opholdstilladelse, når de er voldsramte?
Vil fru Elsebeth Gerner Nielsen gå med til at ændre udlændingeloven, så vi er enige om, at der altid skal være tale om en dom?
Det er ikke nok, det bare er noget, man kommer og siger, at det vil man gerne høre om.
Så vil jeg lige foretage et spring og svare fru Elsebeth Gerner Nielsen på, hvorfor folk flytter til Malmø.
Jamen jeg kan sige, der er mange, der flytter til Malmø på grund af valutaen.
To danske statsborgere, der er gift og alligevel fortsætter med at arbejde i Danmark, gør det på grund af valutaforholdene, på grund af registreringsafgiftsforholdene på biler, og fordi de kan få billigere huse.
Det er ikke bare dem, der gifter sig med udlændinge, der flytter til Malmø; det er der masser af danske statsborgere, der er gift med hinanden, der gør. Et af de forslag, jeg også må opholde mig ved, er, at der skulle være forskel på boligkrav i de forskellige kommuner.
Det er jo en underlig forskelsbehandling, men når man kender De Radikales historie, kan man selvfølgelig bedre forklare det, for De Radikale har jo sejlet noget frem og tilbage med hensyn til, hvad de mener om de boligkrav, og hvor de ødelagde et forlig med Thorkild Simonsen for en del år siden.
Men også dér må man sige, at boligkravet netop er med til at selvstændiggøre de unge, at de ikke tvinges til at blive mast sammen med både anden og tredje generation, altså forældre og bedsteforældre.
Så alt i alt må vi sige, at vi meget gerne vil tage diskussionen ikke mindst om tvangsægteskaber, men navnlig arrangerede ægteskaber, for vi kender ikke omfanget af tvangsægteskaber, og det er som sagt strafbart i forvejen.
Men vi synes ikke rigtig, at punkterne hænger sammen, og vi kan altså ikke støtte forslaget.
Jeg kan sige til fru Kornbek, at jeg kan henvise til den lovgivning, der er vedtaget om integration, og den, der bliver vedtaget, og alle de andre love, vi har vedtaget, hvor det gælder for alle udlændinge, at der stilles sprogkrav.
Jeg har stadig ikke noget svar til fru Bodil Kornbek, som forvrænger ikke bare, hvad jeg har sagt, men også
hvad vi har gennemført herinde i Folketinget, siden denne regering tiltrådte, hvor dansk har været et helt afgørende punkt i vores forhandlinger.
Til hr. Kamal Qureshi vil jeg sige, at vi altså har den opfattelse, at Danmark selv regulerer, hvem vi vil have hertil.
Men når udlændinge kommer hertil, har de nogle rettigheder, og de har nogle pligter.
Det er rettigheder for kvinden, men det kan meget vel blive pligter for manden.
Sådan ser vi på det.
Så må jeg bare sige, at når man bliver ved med at ville diskutere Malmø, er det sådan, men det får ikke Venstre til at foreslå, at loven skal ændres.